|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  Εικόνα που περιέχει σκίτσο/σχέδιο, τέχνη, τέχνη με γραμμές, εικονογράφηση  Περιγραφή που δημιουργήθηκε αυτόματα  **ΓΕΩΠΟΝΙΚΟ ΠΑΝΕΠΙΣΤΗΜΙΟ ΑΘΗΝΩΝ**  **ΤΜΗΜΑ ΔΙΕΘΝΩΝ & ΔΗΜΟΣΙΩΝ ΣΧΕΣΕΩΝ**  Ιερά Οδός 75, 118 55, Αθήνα  Πληροφορίες: Αικατερίνη Μαυραγάνη  Tηλ.: 210 5294841  Διεύθυνση ηλεκτρονικού ταχυδρομείου:  [public.relations@aua.gr](mailto:public.relations@aua.gr) |  |

Αθήνα, 26 Ιουλίου 2024

**ΔΕΛΤΙΟ ΤΥΠΟΥ**

**Συμμετοχή του Γεωπονικού Πανεπιστημίου Αθηνών στην Τελετή Ορκωμοσίας και Απονομής Διπλωμάτων στους πρώτους αποφοίτους του EU-CONEXUS Κοινού Προγράμματος Μεταπτυχιακών Σπουδών “Θαλάσσια Βιοτεχνολογία” στη Βαλένθια**

Την Παρασκευή 12 Ιουλίου 2024, πραγματοποιήθηκε στη Βαλένθια της Ισπανίας η δια ζώσης Τελετή Ορκωμοσίας και Απονομής Διπλωμάτων Ειδίκευσης στους αποφοίτους της 1ης σειράς του Κοινού Διεθνούς Διιδρυματικού Προγράμματος Μεταπτυχιακών Σπουδών στη Θαλάσσια Βιοτεχνολογία που υλοποιείται από την Ευρωπαϊκή Συμμαχία Πανεπιστημίων EU-CONEXUS για την Ευφυή Αστική Παράκτια Βιωσιμότητα (Smart Urban Coastal Sustainability), ιδρυτικό μέλος της οποίας αποτελεί το Γεωπονικό Πανεπιστήμιο Αθηνών. Συγκεκριμένα, η τελετή αποφοίτησης πραγματοποιήθηκε στο Καθολικό Πανεπιστήμιο της Βαλένθια, το οποίο και συντονίζει αυτό το Κοινό Πρόγραμμα.

Αντικείμενο του συγκεκριμένου Κοινού Διεθνούς Διιδρυματικού Προγράμματος Μεταπτυχιακών Σπουδών, είναι η παροχή εκπαίδευσης υψηλού επιπέδου, ώστε οι πτυχιούχοι να αποκτήσουν ισχυρό επιστημονικό υπόβαθρο και τεχνογνωσία σε ειδικούς τομείς που άπτονται της Θαλάσσιας Βιοτεχνολογίας. Το Πρόγραμμα αυτό (Master of Science, 120 ECTS) συγχρηματοδοτείται από την Ευρωπαϊκή Ένωση ως Erasmus Mundus Joint Master.

Στην Τελετή παρέστησαν οι Πρυτάνεις και των εννέα Πανεπιστημίων Εταίρων της Ευρωπαϊκής Συμμαχίας EU-CONEXUS και απονεμήθηκαν τα Διπλώματα Ειδίκευσης Μεταπτυχιακών Σπουδών στους 24 αποφοίτους της 1ης σειράς του Κοινού Προγράμματος Μεταπτυχιακών Σπουδών από 17 διαφορετικές χώρες. Στην τελετή παρευρέθηκαν ο Πρύτανης του Γ.Π.Α. κ. Σπυρίδων Κίντζιος, Καθηγητής και η Επιστημονική Υπεύθυνη του Προγράμματος στο Γ.Π.Α. και Αντιπρύτανις Ευρωπαϊκού Πανεπιστημίου, Διεθνοποίησης και Φοιτητικής Μέριμνας του Γ.Π.Α. κ. Ελένη Μήλιου, Καθηγήτρια. Η εκδήλωση μεταδόθηκε και ζωντανά (live streaming).

Ο Πρόεδρος του Συμβουλίου των Πρυτανικών Αρχών του Ευρωπαϊκού Πανεπιστημίου EU-CONEXUS και Πρύτανης του Πανεπιστημίου Λα Ροσέλ, Καθηγητής Jean-Marc Ogier, τόνισε ότι η συγκεκριμένη εκδήλωση αποτελεί ένα σημαντικό βήμα στην ιστορία του EU-CONEXUS και γενικότερα των Συμμαχιών των Ευρωπαϊκών Πανεπιστημιακών, καθώς σηματοδοτεί την προσπάθεια 9 Πανεπιστημίων προς τον θεσμικό, εθνικό και Ευρωπαϊκό μετασχηματισμό του χώρου της τριτοβάθμιας εκπαίδευσης, στοχεύοντας στη συνεχή αναβάθμιση των Ευρωπαϊκών Σπουδών και κάνοντας το πρώτο βήμα προς ένα Ενιαίο Ευρωπαϊκό Πτυχίο.

Στην έναρξη της τελετής πραγματοποιήθηκαν και ομιλίες αποφοίτων, όπου με ενθουσιασμό περιέγραψαν την εμπειρία τους και τόνισαν τη σημαντική ευκαιρία για μεταπτυχιακές σπουδές που τους δόθηκε μέσω των υποτροφιών του προγράμματος ERASMUS MUNDUS. Μεταξύ αυτών και η κ. Χριστίνα Άννα Σταφύλη, απόφοιτος του Τμήματος Επιστήμης Τροφίμων και Διατροφής του Ανθρώπου του Γ.Π.Α., στην οποία είχε την τιμή να απονείμει το [Κοινό Δίπλωμα Μεταπτυχιακών Σπουδών στη Θαλάσσια Βιοτεχνολογία ο Πρύτανης του Γ.Π.Α. κ. Σπυρίδων Κίντζιος](https://drive.google.com/file/d/1hxLkzuRTGBwBc3Bz9sUSkJM7UzqOEN1c/view?usp=drive_link).

Μετά το πέρας της τελετής, όλοι ευχήθηκαν στους αποφοίτους υγεία, δύναμη και καλή σταδιοδρομία και δόθηκε στους αποφοίτους δυνατότητα δικτύωσης με τους παρευρισκόμενους, συζητώντας για τα μελλοντικά επαγγελματικά τους σχέδια.

Στο **Κοινό Διεθνές Διιδρυματικό Πρόγραμμα Μεταπτυχιακών Σπουδών στη Θαλάσσια Βιοτεχνολογία** συμμετέχουν ως εταίροι τα παρακάτω Πανεπιστήμια της Συμμαχίας EU-CONEXUS:

* Πανεπιστήμιο La Rochelle (Γαλλία)
* Γεωπονικό Πανεπιστήμιο Αθηνών (Ελλάδα)
* Καθολικό Πανεπιστήμιο της Valencia (Ισπανία)
* Πανεπιστήμιο της Klaipeda (Λιθουανία)
* Τεχνικό Πανεπιστήμιο Πολιτικών Μηχανικών Βουκουρεστίου (Ρουμανία)
* Πανεπιστήμιο του Zadar (Κροατία).

Στιγμιότυπα της Τελετής Ορκωμοσίας υπάρχουν διαθέσιμα στον ακόλουθο σύνδεσμο:

[**GRADUATION CEREMONY JOINT MASTER MARINE BIOTECHNOLOGY EU-CONEXUS**](https://drive.google.com/file/d/1cHa5AmyJI1z6cs0679rhem3FFAXECBOa/view?usp=drive_link)

****

